תיק המעונות: פרקליטות המדינה הגישה הבוקר (רביעי) לבג"ץ את תשובתה לעתירת עיתונאי "הארץ" אורי משגב, שביקש להאיץ את החקירה נגד אשת ראש הממשלה, שרה נתניהו. בתשובה הודיעה הפרקליטות כי אין בבקשה ממש, אך הוסיפה כי החקירה נמצאת "בישורת האחרונה".
"מדובר בעתירה שאין בה ממש, והיא נעדרת כל בסיס עובדתי או משפטי", נמסר בהודעת המדינה, "דין העתירה להידחות תוך חיוב העותר בהוצאות". בחודש שעבר דווח, כי פרקליט המדינה, שי ניצן, צפוי לתמוך בהגשת כתב אישום נגד שרה נתניהו, זאת בעקבות המלצה של פרקליטות מחוז ירושלים.
לפני כשבועיים פורסמו כתבי האישום המסתמנים בפרשה. בין השאר נכתב כי ככל הנראה לא יוגש כתב אישום בפרשת "רהיטי הגן". כזכור על פי החשד, משפחת נתניהו לקחה לביתה הפרטי שבקיסריה ריהוט שנרכש מכספי המדינה עבור מעונו הרשמי של ראש הממשלה בירושלים.
במרכז החקירות עומדת פרשת הארוחות. נתניהו חשודה שדיווחה על מימון ארוחות לאנשים שפקדו את המעון, בסכומים גבוהים יותר ממה שעלו הארוחות בפועל. בפרשה זו קיימות למשטרה ריאיות חזקות, ומדובר בסכומים יחסית גבוהים.
בנוגע לפרשת החשמלאי, שבה חשודה רעיית רה"מ כי העסיקה אותו באופן פרטי למרות שלא זכה במכרז, והעבירה את ההוצאות לקופת המדינה, ישנה התלבטות בלשכת היועמ"ש. זאת, בגלל טיב הראיות ועקב העובדה שההעסקה בוצעה בשנת 2009 ואולי מדובר בהתיישנות.